input: KOMISIJOS REGLAMENTAS (ES) Nr. 1119/2014
  2014 m. spalio 16 d.
  kuriuo dėl didžiausios leidžiamosios benzalkonio chlorido ir didecildimetilamonio chlorido koncentracijos tam tikruose produktuose ar ant jų iš dalies keičiamas Europos Parlamento ir Tarybos reglamento (EB) Nr. 396/2005 III priedas
  (Tekstas svarbus EEE)
  EUROPOS KOMISIJA,
  atsižvelgdama į Sutartį dėl Europos Sąjungos veikimo,
  atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą ir 16 straipsnio 1 dalies a punktą,
  kadangi:
  (1)
  iki šiol benzalkonio chlorido ir didecildimetilamonio chlorido atveju nenustatyta jokios konkrečios didžiausios leidžiamosios koncentracijos (toliau - DLK) ir šios medžiagos neįtrauktos į Reglamento (EB) Nr. 396/2005 IV priedą;
  (2)
  benzalkonio chloridas nėra patvirtintas kaip veiklioji medžiaga, naudojama augalų apsaugos produktuose pagal Europos Parlamento ir Tarybos reglamentą (EB) Nr. 1107/2009 (2). Didecildimetilamonio chloridas buvo patvirtintas kaip veiklioji medžiaga, naudojama augalų apsaugos produktuose, skirtuose dekoratyviniams augalams, tačiau, panaikinus patvirtinimą, visų augalų apsaugos produktų, kuriuose yra didecildimetilamonio chlorido, registracijos buvo atšauktos (3). Abi medžiagos naudojamos kaip dezinfekcijai skirti biocidai. Kai medžiagos taip naudojamos, maiste galima aptikti jų liekanų;
  (3)
  Komisija iš valstybių narių ir maisto bei pašarų tvarkymo subjektų gavo informaciją, kad benzalkonio chlorido ir didecildimetilamonio chlorido liekanų koncentracija tam tikruose produktuose ar ant jų yra didesnė nei Reglamente (EB) Nr. 396/2005 nustatyta 0,01 mg/kg dydžio DLK (numatytoji DLK);
  (4)
  2012 m. ir 2013 m. Europos maisto saugos tarnyba (toliau - Tarnyba) surinko stebėsenos duomenis, siekdama ištirti benzalkonio chlorido ir didecildimetilamonio chlorido liekanas maisto produktuose. Šie valstybių narių ir maisto tvarkymo subjektų surinkti duomenys parodė, kad šių medžiagų koncentracija skiriasi priklausomai nuo šaltinio ir produktų, tačiau dažnai ji viršija numatytąją 0,01 mg/kg DLK. Šie nustatyti faktai įrodo, kad tam tikruose produktuose arba ant jų neišvengiamai yra benzalkonio chlorido ir didecildimetilamonio chlorido;
  (5)
  Tarnyba pateikė surinktų duomenų statistinio vertinimo techninę ataskaitą (4). Ji vertino, ar Komisijos tarnybų siūloma laikina DLK užtikrinama pakankama vartotojų apsauga nuo galimo biocidiniuose produktuose naudojamų liekanų poveikio, ir pateikė pagrįstą nuomonę dėl siūlomos DLK (5). Ataskaitą ir nuomones Tarnyba pateikė Komisijai ir valstybėms narėms ir paskelbė visuomenei;
  (6)
  pagrįstoje Tarnybos nuomonėje padaryta išvada, kad dėl ribotos informacijos yra daug rizikos vertinimo neapibrėžtumų, tačiau siūloma laikina DLK turėtų užtikrinti pakankamą vartotojų apsaugą. Tarnyba atsižvelgė į Vokietijos federalinio rizikos vertinimo instituto (vok. Bundesinstitut für Risikobewertung) atliktus didecildimetilamonio chlorido ir benzalkonio chlorido poveikio sveikatai vertinimus (6) (7). Nustatyta, kad nei visą gyvenimą trunkantis medžiagų, gaunamų vartojant visus maisto produktus, kuriuose gali būti šių medžiagų, poveikis, nei trumpalaikis labai didelio kiekio atitinkamų kultūrinių augalų vartojimas nekelia rizikos, kad bus viršyta leidžiamoji paros dozė arba ūmaus poveikio etaloninė dozė; Tarnyba pasiūlė pakeisti benzalkonio chlorido liekanų apibrėžtį;
  (7)
  tikslinga nustatyti laikiną didecildimetilamonio chlorido ir benzalkonio chlorido DLK, atsižvelgiant į turimus stebėsenos duomenis ir pagrįstą Tarnybos nuomonę. Ši laikina DLK turėtų būti persvarstyta per penkerius metus, siekiant įvertinti naujus duomenis ir informaciją, jei jų bus;
  (8)
  remiantis pagrįsta Tarnybos nuomone ir atsižvelgiant į su svarstomu klausimu susijusius veiksnius, daroma išvada, kad atitinkami DLK pakeitimai atitinka Reglamento (EB) Nr. 396/2005 14 straipsnio 2 dalies reikalavimus;
  (9)
  todėl Reglamentas (EB) Nr. 396/2005 turėtų būti atitinkamai iš dalies pakeistas;
  (10)
  šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
  PRIĖMĖ ŠĮ REGLAMENTĄ:
  1 straipsnis
  Reglamento (EB) Nr. 396/2005 III priedas iš dalies keičiamas pagal šio reglamento priedą.
  2 straipsnis
  Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
  Šis reglamentas privalomas visas ir tiesiogiai taikomas visose valstybėse narėse.
  Priimta Briuselyje 2014 m. spalio 16 d.